Ma, kêrel hoor lot ná 3-jarige se wrede moord | Maroela Media
Die 29-jarige vrou en haar voormalige kêrel wat Donderdag skuldig bevind is in verband met die dood van die driejarige Daniel in Junie 2016. Foto: Mia Spies/eNuus
'n 29-jarige vrou en haar voormalige kêrel is Donderdag in die hooggeregshof in Johannesburg skuldig bevind in verband met die dood van die driejarige Daniel in Junie 2016 nadat hy wreedaardig aangerand is.
Die vrou, wie se naam nie genoem mag word nie om die identiteit van haar ander drie kinders te beskerm, is skuldig bevind op twee aanklagte van kinderverwaarlosing. Haar eks (36) is skuldig bevind aan die moord op Daniel en kindermishandeling.
Nadat die man skuldig bevind is, het hy na sy familie in die openbare galery gedraai en gesê: "Dit is nie regverdig nie, hy het in die bad geval."
Die man, wat nie Daniel se biologiese pa is nie, het vroeër aangevoer Daniel het in 'n bad warm water geval en hoewel hy aanvanklik gelyk het asof hy oukei was, het hy die volgende dag gesterf. Daniel is nooit hospitaal toe geneem om vir die brandwonde behandel te word nie, maar is verskeie kere vantevore in die hospitaal opgeneem.
Daniel is dood by sy huis gevind nadat hy erg aangerand en met kookwater gebrand is. Hy het gebreekte bene, erge kneusplekke aan sy arms en gesig, kopbeserings en 60% brandwonde oor sy liggaam gehad.
Die man wat skuldig bevind is van die moord op die driejarige Daniel in Junie 2016. Foto: Mia Spies/eNuus
Die ma het vroeër getuig haar kêrel het haar die aand voor Daniel se dood aangerand en glo vir haar gesê: "Ek het hom [Daniel] finaal opgef**".
Borgtog is in 2017 aan die ma toegestaan. Die hof sal môre haar regspan se aansoek aanhoor om te hoor of dit verleng kan word en of sy agter tralies gaan bly tot die vonnisverrigtinge begin. Die vonnisverrigtinge sal na verwagting op 21 Januarie volgende jaar begin.
EWN berig regter Colin Matshitse het tydens sy uitspraak gesê die ma is net so skuldig soos haar kêrel aangesien sy haar kind moes verdedig het. Volgens Matshitse het die ma toegelaat dat die vrees vir haar kêrel uiteindelik tot haar kind se dood gelei het.
Die ma en haar medebeskuldigde het twee kinders saam, terwyl sy nog twee kinders uit 'n vorige verhouding gehad het, waarvan Daniel een was.
Inligting in berig met vergunning van eNuus.
Daar is nie 'n swaar genoeg straf in ons regstelsel om wat die 2 wreedaarde gedoen het effektief te straf nie. Klein Daniel is weg en hulle gaan op belatingbetalers se geld in die korrektiewe sisteem bly. Regverdigheid sal wel vorentoe geskied.